פיגוע הירי בבני ברק

פיגוע הירי בבני ברק אירע ב־29 במרץ 2022, כאשר מחבל פלסטיני החל לירות בעוברי אורח בשכונת פרדס כץ בבני ברק. הפיגוע אירע כחלק מגל הטרור 2022, ובו נרצחו חמישה אנשים: שני יהודים אזרחי ישראל, שני עובדים זרים אזרחי אוקראינה, ושוטר ערבי-נוצרי שנלחם במחבל. זהו הפיגוע הראשון בעיר מאז שנת 1990. ערך מורחב – גל הטרור בישראל (אביב 2022) הפיגוע התרחש יומיים לאחר פיגוע הירי בחדרה ושבוע לאחר הפיגוע המשולב בבאר שבע. בשני הפיגועים הקודמים, שביצעו מחבלים ערבים-ישראלים מוסלמים תומכי דאעש, נרצחו שישה ישראלים. בסך הכל נרצחו בשלושת הפיגועים 11 בני אדם. פיגוע הירי החל קרוב לשעה 20:00 בערב. המחבל, דיא חמארשה, פלסטיני בן 26 מהכפר יעבד, שוהה בלתי חוקי שריצה בעבר עונש מאסר בגין השתייכות לארגון טרור, הגיע עם רכבו לרחוב ז'בוטינסקי פינת הרצל שם חנה ויצא רגלית לכיוון רחוב ביאליק בשכונת פרדס כץ כשהוא מצויד ברובה M-16 תוך כדי ניסיון לירות על רוכב אופניים שהצליח להימלט. משם נכנס בריצה לרחוב ביאליק וירד במורד הרחוב עד לקרן הרחובות "ביאליק" ו"השניים" ושם פתח באש. שני אזרחי אוקראינה, ויקטור (סשה) סורוקופוט ודימטרי (דימה) מיטריק, שישבו בפתח חנות מכולת, נהרגו מהירי. המחבל אף ביצע וידוא הריגה לאחר מכן. לאחר שרצח את שני קורבנותיו הראשונים, המשיך המחבל בירי מטווח קצר לעבר הולך רגל ורוכב אופניים, אך הם הצליחו להימלט בלא פגע עקב מספר מעצורים בנשק שייתכן ונגרמו עקב שדרוג מאולתר של רובה הסער. בשלב זה הוא דרך את נשקו וכיוון אותו לעבר רכב שהגיע מרחוב השניים ופנה שמאלה לרחוב ביאליק כשהוא צועק לנהג "עמוד, עמוד" בעברית. הרכב ניסה להימלט ואז התקרב אליו המחבל ורצח את הנהג, יעקב ישראל שלום. לאחר מכן המשיך לרחוב הרצל 75 בעיר, ושם רצח את אבישי דוד יחזקאל, שהגן בגופו על בנו בן השנתיים, שלא נפגע. הוא המשיך לצעוד לכיוון הרצל פינת ז'בוטינסקי, ושם התפתח קרב יריות בינו לבין שני שוטרים רכובים על אופנוע. אחד מהם, רס"ם אמיר חורי, (ערבי־ישראלי נוצרי) שנהג באופנוע, נפצע אנושות ומת מפצעיו מאוחר יותר, והאחר, רס"ם עמוס בשירי, הרג את המחבל. חילופי הירי והריגת המחבל תועדו במצלמת הגוף של השוטר שהרג את המחבל. מהלך הפיגוע צולם במצלמות אבטחה ובידי עוברי אורח ששיתפו אותם ברשת האינטרנט. יהונתן, גיסו של הנרצח יעקב שלום סיפר כי גילה על מותו דרך הסרטונים שהופצו בוואטסאפ ורק שעות לאחר האירוע קיבלו הודעה רשמית. בתגובה לפיגוע כינס ראש ממשלת ישראל נפתלי בנט ישיבת הערכת מצב ביטחונית בקריה עם שר הביטחון בני גנץ, הרמטכ"ל אביב כוכבי, ראש השב"כ רונן בר והשר לביטחון פנים עומר בר-לב. בעקבות הפיגוע הורה המפקח הכללי של משטרת ישראל על העלאת רמת הכוננות בה לדרגה הגבוהה ביותר. צה"ל העביר כוחות נוספים ליהודה ושומרון ולגבול רצועת עזה. ברחובות ג'נין ועזה חילקו ממתקים לעוברים ושבים כמנהג לאחר כל פיגוע כנגד יהודים. חמאס והג'יהאד האסלאמי הפלסטיני שיבחו את הפיגוע, וכן הביעו שמחה בכפר יעבד של המחבל. מאידך, אבו מאזן – נשיא הרשות הפלסטינית – גינה באופן חריג את הפיגוע, תוך הבהרה שהרג פלסטינים וישראלים רק ידרדר את המצב, והזהיר מפני "ניצול של האירוע לתקיפות פלסטינים". בחריין ואיחוד האמירויות, שיחסיהן עם ישראל הפשירו בעקבות הסכמי אברהם, גינו את הפיגוע, כמו גם מצרים. הפיגוע ספג גינוי גם מצד טורקיה, ונשיא טורקיה ארדואן אף שלח תנחומים וכינה את הפיגוע "טרגדיה גדולה" בשיחתו עם הנשיא הרצוג. גם עבדאללה השני מלך ירדן גינה את הפיגוע. ניל ויגאן, שגריר בריטניה, היה מהנציגים הזרים הראשונים שגינו את הפיגוע. נשיא ארצות הברית ג'ו ביידן ונשיא צרפת עמנואל מקרון גינו את הפיגוע. לצמד השוטרים שחתר למגע, אמיר חורי ושותפו עמוס בשירי, הוענק עיטור האומץ של המשטרה בעקבות פועלם, בטקס חלוקת העיטורים הרשמי אשר התקיים ב-7 בנובמבר 2022. בנוסף, מועצת העיר בני ברק אישרה פה אחד את הנצחתו של חורי בעיר. כמו כן, מספר תושבים יזמו הקמת אנדרטה לזכרו. במרץ 2023 החליטה עיריית בני ברק לקרוא לרחוב בעיר בשם "השוטר", לזכרו של אמיר חורי. בעיר מגוריו של חורי, נוף הגליל, נקרא הרחוב שבו תחנת המשטרה על שמו. בפברואר 2023, אבי המחבל, אחמד חמארשה, נידון ל-14 חודשי מאסר לאחר שהורשע בעבירת הסתה ותמיכה בארגון עוין, לאחר שתמך בפעולות בנו, ונאם להמשיך בטרור. ערך מורחב – מבצע שובר גלים הפיגוע הוא אחת מן הסיבות העיקריות שבשלן צה"ל יצא למבצע פשיטות ומעצרים נגד יעדי טרור ומבוקשים בשטחי יהודה ושומרון וכן בערים הערביות בישראל. צה"ל כינה את המבצע "שובר גלים", ובמסגרתו נעצרו מאות מבוקשים החשודים בפעילות טרור ונהרגו עשרות מחבלים. במהלך המבצע, ב-10 באפריל אחיו של המחבל דיא חמארשה נעצר יחד עם עשרות חשודים נוספים. ב-1 ביוני הרס צה"ל את ביתו של המחבל דיא חמארשה בעיירה יעבד. מדיה וקבצים בנושא פיגוע הירי בבני ברק בוויקישיתוף כתבי ynet, חמישה נרצחים בפיגוע בבני ברק, בהם השוטר אמיר חורי ויעקב שלום, אב ל-5, באתר ynet, 30 במרץ 2022 אורי סלע, יקי אדמקר, ברק רביד, אמיר בוחבוט ושלומי גבאי‏, פיגוע במרכז: רוכב אופנוע ירה בכמה מוקדים בבני ברק, 5 נהרגו, באתר וואלה, 29 במרץ 2022 אליאור לוי, המחבל שחוסל בבני ברק - מאזור ג'נין; ארגוני הטרור בירכו על הפיגוע, ממתקים בעזה, באתר ynet, 30 במרץ 2022 אור הלר ואלי סניור, "ח'ורי זהירות, המחבל חוסל": התיעוד הדרמטי ממצלמות הגוף של השוטר, באתר חדשות 13, 30 במרץ 2022 יואב זיתון, המחבל נהג ברכב ישראלי וירה ב-M-16 לא צה"לי: פרטים חדשים מחקירת הפיגוע, באתר ynet, 30 במרץ 2022 אורן זיו, "חברי הפועלים מאוקראינה שנהרגו בפיגוע: 'הם הרגישו בטוחים'", שיחה מקומית, 30 במרץ 2022 אדיר ינקו, חובש מד"א יצא לטפל בפצועים ונתקל במחבל: "כיוון אליי נשק, לחץ 3 פעמים - והיה לו מעצור", באתר ynet, 30 במרץ 2022 מסע הירי בבני ברק - תועד; צפו ברגעי האימה, באתר כיכר השבת, 29 במרץ 2022 רועי רובינשטיין, קורין אלבז-אלוש, אבישי שנרצח בפיגוע הובא למנוחות: "הגנת על הילד וספגת את הקליעים", באתר ynet, 30 במרץ 2022 לירן לוי, "זהירות חורי": הגבורה של צוות 417, דקה אחר דקה | תיעוד ממצלמות הגוף בפיגוע, באתר ynet, 30 במרץ 2022 ציוץ של כאן חדשות ברשת החברתית אקס (טוויטר), 30 במרץ 2022 ניר דבורי, ‏בעקבות הפיגועים: המשטרה ברמת הכוננות הגבוהה ביותר, צה"ל מעביר גדודים ליו"ש ולעזה, באתר ‏מאקו‏, 29 במרץ 2022 תמונות בדף הפייסבוק של שורת הדין, 29 במרץ 2022. Palestinian Terror Groups Hail Bnei Brak Attack, Avoid Taking Responsibility ב-Times of Israel,‏ 29 במרץ 2022. אליאור לוי, המחבל שחוסל בבני ברק - מאזור ג'נין; ארגוני הטרור בירכו על הפיגוע, ממתקים בעזה, באתר ynet, 29 במרץ 2022 אליאור לוי, באופן חריג: אבו מאזן גינה את פיגוע הירי בבני ברק, באתר ynet, 30 במרץ 2022 בחריין גינתה את הפיגוע בבני ברק: "מסרבים לכל צורות האלימות והקיצוניות", באתר ynet, 30 במרץ 2022 שחר קליימן, בחריין גינתה את הפיגוע בבני ברק: "מתנגדים לטרור ולאלימות", באתר ישראל היום, 30 במרץ 2022 שושי חתוקה, ‏ארדואן שוחח עם הנשיא הרצוג וגינה את הפיגועים בישראל, באתר ‏מאקו‏, 1 באפריל 2022 Turkey, Abbas condemns deadly Bnei Brak terror attack, The Jerusalem Post (באנגלית) מתי ברנהרט, ‏מקרון בהודעה בעברית: "ישראל יכולה לסמוך עלינו", באתר "סרוגים", 30 במרץ 2022 EU, UK envoys condemn Bnei Brak terror attack, Times of Israel (באנגלית) ביידן שוחח עם בנט והביע תנחומים בעקבות הפיגועים האחרונים, באתר ערוץ 7, 31 במרץ 2022 Macron says France stands with Israel against ‘scourge’ of terror, Times of Israel (באנגלית) סיון סיסאי, עיטור האומץ יוענק לרס"ב אמיר ח'ורי ולשותפו, באתר כאן – תאגיד השידור הישראלי, 6 בנובמבר 2022 אושר: בני ברק תנציח את רס"מ אמיר ח'ורי, באתר ערוץ 7, ‏10.4.22 הפיגוע בבני ברק: תושבים יוזמים הקמת אנדרטה לזכרו של אמיר חורי, ‏29/12/22 קורין אלבז-אלוש, "רחוב השוטר": שנה לאחר הפיגוע - בבני ברק ינציחו את שמו של אמיר חורי, באתר ynet, 28 במרץ 2023 מישל מחנין, בגין הסתה: אביו של המחבל מהפיגוע בבני ברק נידון ל-14 חודשי מאסר, באתר 0404, ‏2023-02-12 כוחות צה״ל הרסו את בית המחבל שביצע את פיגוע הירי בבני ברק. תיעוד, באתר צה"ל, 2 ביוני 2022 דנה בן שמעון, צה"ל הרס את בית המחבל שביצע את הפיגוע בבני ברק; פלשתיני נהרג ושישה נפצעו, באתר ישראל היום, 2 ביוני 2022